Gandia supera els nivells de viatgers i pernoctacions anteriors a la pandèmia
14 octubre 2022

## Gandia supera els nivells de viatgers i pernoctacions anteriors a la pandèmia14 octubre 2022Última actualització: 14 octubre 2022

![](../gestion/img/a96afc6b513d65469433d117f1ea746aa5a522d77e57ec2d7c5796bbfc53264c.jpg)  
  

El regidor de Turisme, **Vicent Mascarell**, ha comparegut aquest matí per tal d'anunciar les bones notícies que deixa l'estiu en matèria turística a Gandia. La ciutat ha superat els nivells de viatgers i pernoctacions anteriors a la pandèmia amb el corresponent impacte econòmic.  
  
Pel que fa a la xifra de viatgers nacionals, l'augment dels mesos d'estiu d'aquest any respecte als mateixos de 2019 ha sigut del 16,2%. En total, s'ha passat de 103.602 a 120.388, el que suposa 16.786 viatgers més en aquest període. L'edil de Turisme ha assenyalat: «Podríem dir que estem davant un dels millors estius de la història de la nostra ciutat, almenys des que hi ha registres». I ha afegit: «Aquestes dades consoliden que els viatgers espanyols són fidels, especialment els valencians i els de comarques d'interior que venen sovint».  
  
Pel que fa als internacionals, la pujada ha sigut encara més notòria. «Ens dóna una expectativa major i una gran esperança el que ha passat amb els estrangers. Doblem les dades de 2019 passant d'uns 2.000 viatgers en 2019 a més de 4.500 en 2022», ha expressat Mascarell. Gandia, en paraules de l'edil, «ja va començar a mirar cap a Europa a 2019 i ara, amb aquestes dades, hem de mirar altres nínxols perquè Gandia està prenent força».  
  
Quant a les pernoctacions nacionals, les xifres es mantenen respecte a 2019. És l'única de les dades que no ha variat en excés. No obstant això, pel que fa a les internacionals, sí que s'han doblat: s'ha passat de quasi 30.000 pernoctacions durant els tres mesos de temporada alta de 2019 als quasi 60.000 del mateix període en 2022. Mascarell, a més, ha incidit en les xifres del mes de juny: «Hi ha marge per a l'esperança respecte al mes de juny, que sempre ha patit quant a ocupació, però que ara ha estat al mateix nivell quasi que juliol i sobretot, agost».  
  
Finalment, el cap de Turisme ha recalcat que les xifres "ens donen la raó. No és necessari gastar 500.000 € en un concert de Julio Iglesias per dinamitzar la platja. Estem obtenint millors resultats oferint un gran ventall d'oportunitats com puga ser l'ICAN, la Fira de Vehicles d'Ocasió o la Mitja Marató que permet mantenir uns bons nivells d'ocupació una vegada passa l'estiu sense suposar un gran cost a l'ajuntament».

[Documentos adjuntos](../gestion/documentos/6e2fbfd8288055aa4a9e5e29f3524caa05dc46a02f2ccf77799e2f52d6128751.pdf)

[Twittear](https://twitter.com/share)